Virallinen lehti nro C 104 , 06/04/1998 s. 0113



A4-0087/98 Päätöslauselma komission ehdotuksesta neuvoston päätöksiksi liittymistä valmistelevan kumppanuuden periaatteista, ensisijaisista alueista, välivaiheen tavoitteista ja edellytyksistä (KOM(98)0053 - C4-0130/98) Euroopan parlamentti, joka - ottaa huomioon komission ehdotuksen neuvoston päätöksiksi Bulgarian, Viron, Unkarin, Latvian, Liettuan, Puolan, Tsekin tasavallan, Romanian, Slovenian ja Slovakian liittymistä valmistelevan kumppanuuden periaatteista, ensisijaisista alueista, välivaiheen tavoitteista ja edellytyksistä (KOM(98)0053 - C4-0130/98), - ottaa huomioon 4. joulukuuta 1997 antamansa päätöslauselman komission Agenda 2000 -tiedonannosta kohti vahvempaa ja laajempaa unionia ((Kyseisen päivän pöytäkirja, osa II, kohta 3 a.)), - ottaa huomioon 11. maaliskuuta 1998 antamansa lausunnon ehdotuksesta neuvoston asetukseksi (EY/Euratom) avusta Euroopan unionin jäsenyyttä hakeneille Keski- ja Itä-Euroopan maille osana liittymistä valmistelevaa strategiaa ((Kyseisen päivän pöytäkirja, osa II, kohta 1 a.)), - ottaa huomioon ulko- ja turvallisuusasiain sekä puolustuspolitiikan valiokunnan mietinnön (A4-0087/98), A. ottaa huomioon, että liittymistä valmistelevat kumppanuudet kuuluvat perustavana osana liittymistä valmistelevaan strategiaan, sillä niiden avulla hakijamaiden on helpompi täyttää Kööpenhaminan Eurooppa-neuvoston asettamat poliittiset ja taloudelliset edellytykset, B. katsoo, että poliittisten, taloudellisten ja yhteiskunnallisten uudistusprosessien integraatiokannustimena toimivan rahoitusavun olisi turvattava Euroopan vakaus, C. pitää suotavana, että Euroopan unionin myöntämä apu järjestetään kullekin maalle erikseen, koska käytettävien rahoitusjärjestelyjen hallinnointi on tällöin hoidettavissa paremmin, D. katsoo, että poliittisiin kriteereihin liittyvät lyhyen aikavälin prioriteetit ovat monessa maassa vielä puutteellisia, vaikka kaikissa hakijamaissa on edelleen ihmisoikeuksiin ja kansalaisoikeuksiin liittyviä ongelmia; tämä koskee myös niitä hakijamaita, joiden komissio on todennut täyttävän keskipitkällä aikavälillä sekä poliittiset että taloudelliset kriteerit, E. muistuttaa, että näiden kumppanuuksien täydellisessä täytäntöönpanossa on kunnioitettava demokraattisia periaatteita, laillisuusperiaatetta, ihmisoikeuksia ja huolehdittava vähemmistöjen oikeuksien suojelemisesta ja että, jos näiden periaatteiden kunnioittamiseksi ei tapahdu jatkuvaa edistystä, kumppanuus olisi keskeytettävä, F. katsoo, että koska näillä välineillä on huomattava poliittinen merkitys, Euroopan parlamentille olisi annettava täydelliset tiedot yksittäisten kumppanuuksien täytäntöönpanosta ja kaikista toimenpiteistä, joilla niitä on tarkoitus muuttaa, mukaan lukien rahoitukselliset, taloudelliset ja varainhoidon valvontaan liittyvät toimenpiteet, G. on tietoinen siitä, että sekä Euroopan parlamentin että hakijamaiden parlamenttien on harjoitettava liittymisprosessin tärkeimpiin näkökohtiin liittyvää asianmukaista parlamentaarista valvontaa, ja korostaa, että EU:n odotetaan näyttävän tässä suhteessa esimerkkiä KIE-maiden parlamenteille, H. katsoo, että näyttää siltä kuin liittymistä valmistelevat kumppanuudet olisi luotu yleisen kaavan mukaan, minkä vuoksi ne eivät vastaa riittävästi eri maiden erityistilanteita ja -tarpeita, I. katsoo, että tullaan tarvitsemaan rakenteeseen osoitettujen määrärahojen ja siihen kohdistuvien interventioiden hajautettua hallinnointia, jotta investointien taso saadaan sovitettua paikallisiin ja alueellisiin tarpeisiin, rakenteellisia toimia voidaan käyttää taloudellisesti kannattavammin ja muutenkin tehokkaammin ja niillä saadaan aikaan kestäviä tuloksia ja jotta voidaan lisätä hakijamaiden omaksumiskykyä; 1. Pitää valitettavana, että komissio ja neuvosto eivät ole halunneet kuulla Euroopan parlamenttia virallisesti eivätkä näin ollen ole antaneet tälle elimelle, jonka on liittymisneuvottelujen jälkeen esitettävä kantansa hyväksyntämenettelyn mukaisesti, mahdollisuutta antaa lainsäädännöllistä lausuntoa näistä päätösluonnoksista; 2. Vaatii, että tulevaisuudessa ennen minkäänlaista päätöstä näiden liittymistä valmistelevien kumppanuuksien mahdollisesta muuttamisesta, joka koskee periaatteita, ensisijaisia alueita ja yleisiä edellytyksiä, Euroopan parlamenttia pyydetään muodollisesti antamaan lausuntonsa, ja sitoutuu ilmaisemaan mielipiteensä asiasta kuuden viikon pituisen määräajan puitteissa; 3. Pahoittelee sitä, että tietyt sen edellä mainitussa 4. joulukuuta 1997 antamassaan päätöslauselmassa esitetyt seikat on otettu vasta keskipitkän aikavälin tavoitteiksi, vaikka on kysymys erittäin tärkeistä poliittisista toimenpiteistä (erityisesti laillisuusperiaate ja demokraattisen järjestelmän toimivuus, kuten perustuslain, opposition oikeuksien ja kansalaisvapauksien kunnioittaminen, yhtäläiset mahdollisuudet päästä julkisen sektorin virkoihin, lahjonnan vastainen toiminta, poliisin vastuualueet, takeet oikeuslaitoksen ja tiedotusvälineiden riippumattomuudesta), ja pyytää komissiota tarkistamaan yksittäiset kumppanuussopimukset tältä osin, jotta varmistetaan, että hakijamaat tekevät kaikkensa saavuttaakseen lyhyellä aikavälillä hyväksyttävän tason oikeusvaltioperiaatteen ja demokratian kunnioittamisessa; 4. Vaatii, että kuolemanrangaistuksen poistaminen lisätään kaikkia kyseessä olevia hakijamaita koskeviin lyhyen aikavälin tavoitteisiin; 5. Kehottaa komissiota kehittämään kullekin maalle ihmisoikeusstrategian ja asettamaan tämän strategian puitteissa selkeät lyhyen ja keskipitkän aikavälin tavoitteet; 6. Pitää lisäksi valitettavana sitä, että erittäin monia sen edellä mainitussa 4. joulukuuta 1997 antamassaan päätöslauselmassa tärkeiksi tai jopa välttämättömiksi katsomista seikoista, kuten esimerkiksi hallinnon toimivuuden parantamista, ei ole erityisesti mainittu liittymistä valmistelevien kumppanuuksien yhteydessä; 7. Pitää yhteisön säännöstön noudattamisen kannalta ehdottoman tärkeänä sitä, että kiinnitetään erityistä huomiota hakijamaiden oikeusjärjestelmien toimintatapaan erityisesti siinä, mitä tulee siviili- ja rikoslakien uudistamiseen ja tuomareiden ja asianajajien uusiin koulutusmalleihin; 8. Kehottaa komissiota lyhyen aikavälin ensisijaisena toimena luomaan mahdollisuuksien mukaan olosuhteet, jotka mahdollistavat viisumivaatimusten poistamisen; 9. Kehottaa komissiota huolehtimaan siitä, että myös väestön kannalta tärkeimmillä aloilla, kuten terveydenhuollossa, on tarvittaessa käytettävissä rahoitusvälineitä; 10. Korostaa, että on välttämätöntä luoda tehokas rajojen hallinta- ja valvontajärjestelmä hakijamaiden ulkorajoille; 11. Korostaa, että oikeudenmukaisen vähemmistöpolitiikan kehittämisen ja toteuttamisen tulisi olla sekä lyhyen että keskipitkän aikavälin tavoite; 12. Vaatii määrittelemään uudet ensisijaiset tavoitteet «institutionaalisen rakentamisen» alalla, jotta voidaan vahvistaa alueellisten ja paikallisten viranomaisten valta-asemaa ja ottaa asianomainen väestö ja työmarkkinaosapuolet mukaan rakenteeseen osoitettujen määrärahojen jakoon; 13. On tietoinen hakijamaiden taloudellisissa edellytyksissä vallitsevista suurista eroista ja kehottaa komissiota ottamaan kattavasti huomioon parlamentin huomautukset; 14. Muistuttaa, että useimmat suunnitelluista toimenpiteistä edellyttävät hakijamailta huomattavia lainsäädännöllisiä ja hallinnollisia ponnisteluja, minkä vuoksi komission laatimaa aikataulua on vaikea noudattaa; 15. Korostaa, että useimmat hakijamaat ovat Agenda 2000 -tiedonannon julkaisemisen jälkeen esittäneet toimintasuunnitelmia, joihin sisältyvät kaikki ne toimenpiteet, joihin on ryhdyttävä komission huomautusten perusteella; kehottaa komissiota ottamaan huomioon näiden maiden palautteen liittymistä valmistelevia kumppanuuksia luotaessa; 16. Katsoo, että liittymistä valmistelevien kumppanuuksien tehtävä on laajentaa rajat ylittävää yhteistyötä kaikilla aloilla, erityisesti unionin ulkorajojen suhteen, ja näyttää näin suurelle yleisölle laajentumisen tavoitteet ja siitä saatava hyöty; 17. Kehottaa puhemiestään välittämään tämän päätöslauselman neuvostolle, komissiolle ja jäsenvaltioiden sekä jäsenyyttä hakevien maiden hallituksille ja parlamenteille.